KIRJALLINEN KYSYMYS P-2420/02 esittäjä(t): Marco Cappato (NI) komissiolle. Uusi humanitaarinen apu Pohjois-Korealle.



Virallinen lehti nro 051 E , 26/02/2004 s. 0005 - 0007



KIRJALLINEN KYSYMYS P-2420/02 esittäjä(t): Marco Cappato (NI) komissiolle (8. elokuuta 2002) Aihe: Uusi humanitaarinen apu Pohjois-Korealle Euroopan komissio päätti äskettäin lisätä Pohjois-Korealle annettavaa humanitaarista apua ja määräsi vielä 4,175 miljoonaa euroa Echon talousarviosta kyseisen maan saniteettirakenteiden rahoitukseen. Näin tehdään, vaikka samaan aikaan kansainvälisessä lehdistössä kerrotaan hyvin huolestuttavia uutisia, joiden mukaan Pohjois-Korean hallitus käyttää humanitaarista apua vääriin tarkoituksiin, nimittäin sotilas- ja poliisivoimiensa vahvistamiseen. Mitä komissio on tehnyt varmistaakseen, ettei Euroopan yhteisön antama humanitaarinen apu päädy Pjongjangin sortohallituksen ylläpitämiseen? Mitä sopimuksia komissio on tehnyt Pohjois-Korean hallituksen kanssa sen takaamiseksi, että avustusvarat käytetään pelkästään maan siviiliväestön elinolojen parantamiseen? Eikö ole äärimmäisen tärkeää, että perustetaan tutkintakomissio Pohjois-Korealle myönnettävän avun kohdentamista tutkimaan, jotta voidaan arvioida avun tehokkuus ja oikeellisuus ja mahdollisesti estää sen jatkuminen? Poul Nielsonin komission puolesta antama vastaus (1. lokakuuta 2002) Komissio rahoittaa Korean demokraattisessa kansantasavallassa (Pohjois-Koreassa) ainoastaan eurooppalaisten hallituksesta riippumattomien järjestöjen, Yhdistyneiden Kansakuntien alaisten elinten tai kansainvälisten järjestöjen hankkeita kuten kaikissa maissa, joissa komission humanitaarisen avun toimisto (ECHO) toimii humanitaarisesta avusta 20 päivänä kesäkuuta 1996 annetun neuvoston asetuksen (EY) N:o 1257/96.(1) mukaisesti. Arvoisan parlamentin jäsenen tarkoittamat varat kanavoidaan kokonaisuudessaan itsenäisten järjestöjen kautta. Niitä ovat Tanskan Punainen Risti, Maailman terveysjärjestö, Yhdistyneiden Kansakuntien lastenavun rahasto (Unicef) ja Handicap International. Varoilla tuetaan seuraavia toimia: - nykyaikaisten lääkepakkausten jakaminen yli 1 700 hoitolaitokselle neljässä eri maakunnassa, - ortopedisten laitteiden ja riittävän fysioterapeuttisen hoidon antaminen 3 200 liikuntavammaiselle, - turvallisen veren saatavuuden parantaminen Pohjois-Korean kansallisissa alueverikeskuksissa, jolloin virusinfektioiden riski verensiirroissa vähenee, - 10 000 vakavasti aliravitun lapsen pelastaminen uudenlaisen ravinnon avulla lastenkodeissa, lastensairaaloissa ja kunnallisissa sairaaloissa. Komissio on pyrkinyt jatkuvasti vahvistamaan Pohjois-Korean viranomaisten kanssa tehtyjä komission tukea, mukaan luettuna humanitaarisen avun jakamista, koskevia sopimuksia. Esimerkiksi tänä vuonna FDRC(2) ja ECHO:n Pjonjangin toimisto allekirjoittivat epävirallisen yhteisymmärryspöytäkirjan, jossa vahvistettiin ne erityisvaatimukset, jotka komissio edellyttää täytettävän ECHO:n rahoittamien toimien täytäntöönpanon aikana. Lisäksi säännöllisissä unionin troikan kokouksissa Pohjois-Korean kanssa komissio on jatkuvasti ottanut esiin kysymyksen eurooppalaisten hallituksesta riippumattomien järjestöjen työskentelyedellytyksistä, ja kyseisellä alalla on todellakin ollut jatkuvia merkkejä tilanteen parantumisesta. ECHO on kehittänyt kaikkien hankkeidensa kattavan arviointi- ja valvontajärjestelmän, jota sovelletaan Pohjois-Koreassa. Ottaen huomioon maan erityisolosuhteet sovelletaan myös erityisiä lisävaatimuksia ja rahoitusta myönnetään ainoastaan - järjestöille, joilla on pysyvää ja jatkuvaa toimintaa Pohjois-Koreassa niin, että jatkuvaa valvontaa voidaan harjoittaa, ja - alueille, joille Pohjois-Korean viranomaiset ovat myöntäneet ECHO:n täytäntöönpanokumppaneille avoimen pääsyn ei pääsyä, ei apua -periaatteen mukaisesti (kansainvälisillä järjestöillä on tällä hetkellä virallinen pääsy 173:een Pohjois-Korean 211 kunnasta). ECHO:n terveydenhuoltoalan toimien osalta Euroopan yhteisön tilintarkastustuomioistuin on juuri tarkastanut vuosina 20002001 rahoitetun lääkkeiden jakeluohjelman. Huhtikuussa 2002 suoritetuissa jakeluprosessin tarkastuksissa ei todettu arvoisan parlamentin jäsenen mainitsemia väärinkäytöksiä, ja käynnit sattumanvaraisesti valituissa klinikoissa paljastivat, että lääkärit ja potilaat käyttivät yhteisön rahoittamissa lääkepakkauksissa olevia lääkkeitä asianmukaisesti. Edellä sanottu huomioon ottaen komissio ei katso aiheelliseksi arvoisan parlamentin jäsenen ehdottaman tutkintakomission perustamista. (1) EYVL L 163, 2.7.1996. (2) FDRC: Flood Damage Rehabilitation Committee (järjestö, jonka Pohjois-Korean hallitus on nimittänyt toimimaan eurooppalaisten hallituksesta riippumattomien järjestöjen kanssa).